റോഡുകളുടെ അറ്റകുറ്റപ്പണി: സാങ്കേതിക മികവ് ഉറപ്പാക്കുമെന്ന് മന്ത്രി തിരുവനന്തപുരം: വിവിധ ആവശ്യങ്ങള്ക്കായി വെട്ടിമുറിക്കുന്ന റോഡുകളില് സാങ്കേതിക മികവിലുള്ള അറ്റകുറ്റപ്പണികള് ഉറപ്പാക്കാന് വിവിധ വകുപ്പുകളുടെയും ഏജന്സികളുടെയും ഏകോപനത്തിന് റൈറ്റ് ഒഫ് വേ പോര്ട്ടല് വിപുലീകരിക്കുമെന്ന് മന്ത്രി പി.എ.മുഹമ്മദ് റിയാസ് നിയമസഭയില് പറഞ്ഞു. ഇതിന്റെ പ്രാഥമിക പരിശോധനകള് നടന്നുകഴിഞ്ഞു. ദേശീയപാതയുടെ 70 ശതമാനത്തിന്റെ നിയന്ത്രണം ദേശീയപാത അതോറിട്ടിക്കാണ്. 30 ശതമാനം മാത്രമാണ് പൊതുമരാമത്തിന് നിയന്ത്രണമുള്ളത്. ഇതുമൂലം റോഡുകളുടെ അറ്റകുറ്റപ്പണികള്ക്ക് ഒട്ടേറെ പ്രയാസം നേരിടുന്നു. ദേശീയപാത അതോറിട്ടിയുടെ അനുമതിയോടെ മാത്രമേ അറ്റകുറ്റപ്പണികള് നടത്താനാകൂ. ഈ പ്രശ്നം പരിഹരിക്കുന്നതിന് കേന്ദ്ര ഉപരിതല ഗതാഗത മന്ത്രിക്ക് കത്തു നല്കിയിട്ടുണ്ട്. മഴയില് തകര്ന്ന റോഡുകളുടെ അറ്റകുറ്റപ്പണികള്ക്കായി ചീഫ് എന്ജിനീയറുടെ നേതൃത്വത്തില് നിരത്ത് പരിപാലന വിഭാഗം രൂപീകരിച്ചു. കുതിരാനിലെ ആദ്യ തുരങ്കം അടുത്തമാസം തുറക്കും. കിഫ്ബി വഴിയുള്ള ആറായിരം കിലോമീറ്റര് റോഡുകളുടെ ഡിജിറ്റലൈസേഷന് പൂര്ത്തിയായി. ശേഷിക്കുന്നവ ആറുമാസത്തിനകം പൂര്ത്തിയാക്കുമെന്നും മന്ത്രി പറഞ്ഞു.